**KAUNO RAJONO SAVIVALDYBĖ**

**2022 METŲ ŠVIETIMO PAŽANGOS ATASKAITA**

Kauno rajono savivaldybės (toliau – Savivaldybė) administracijos Kultūros, švietimo ir sporto skyrius 2022 m. savo veiklą vykdė vadovaudamasis švietimą reglamentuojančiais teisės aktais, Geros mokyklos koncepcija, Lietuvos pažangos strategija „Lietuva 2030“, Savivaldybės strateginiu plėtros planu 2020–2027 m., kurio vienas iš strateginių tikslų – aukšto besimokančios visuomenės lygio siekimas.

Savivaldybės 2022 m. švietimo pažangos ataskaita parengta pagal Savivaldybės švietimo stebėsenos rodiklius, patvirtintus administracijos direktoriaus 2020-10-29 įsakymu Nr. 2371. Pažangos ataskaitą rengiant vadovautasi 2021–2023 m. Savivaldybės strateginio veiklos plano švietimo ir ugdymo programa, kurios tikslai – aukšta gyvenimo kokybė socialiai atsakingame rajone ir bendruomeniškos visuomenės formavimas. Atsižvelgta į Savivaldybės konteksto, indėlio, į ugdymą, ugdymo proceso ir rezultatų rodiklius.

**1 uždavinys. Gerinti ugdymosi aplinką ir materialinę bazę, diegti inovacijas.**

**Mokyklų tinklo optimizavimas ir (arba) pertvarkymas.** Įgyvendinant Kauno rajono savivaldybės bendrojo ugdymo mokyklų tinklo pertvarkos 2021–2025 m. bendrąjį planą, 2022 m. buvo įgyvendinti šie pokyčiai:

* dėl mažo mokinių skaičiaus reorganizuotas Batniavos mokykla-daugiafunkcis centras ir kaip skyrius prijungtas prie Kulautuvos pagrindinės mokyklos;
* pertvarkyta Kauno r. Garliavos Adomo Mitkaus pagrindinės mokyklos vidaus struktūra, nuo 2022 m. rugsėjo 1 d. likviduojant Mastaičių ir Pažėrų skyrius.
* įsteigtas Kauno r. Mastaičių mokykla-daugiafunkcis centras, į kurį perkelti Garliavos Adomo Mitkaus pagrindinės mokyklos Mastaičių ir Pažėrų skyrių ikimokyklinio, priešmokyklinio amžiaus vaikai ir pradinių klasių mokiniai.

Kauno rajono savivaldybės bendrojo ugdymo mokyklų tinklo pertvarkos 2021–2025 m. bendrasis planas kovo mėnesį buvo patikslintas pagal LR Vyriausybės 2021 m. gruodžio 22 d. nutarimu Nr. 1110 „Dėl Lietuvos Respublikos Vyriausybės 2011 m. birželio 29 d. nutarimo Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ pakeitimo“ patvirtintas nuostatas dėl padidinto mažiausio III–IV gimnazijų klasių mokinių skaičiaus nuo 2024 m. (klasėje turės mokytis ne mažiau kaip 21 mokinys).

Savivaldybės taryba šiuo metu yra 50 ugdymo įstaigų steigėja. 2022 m. Savivaldybėje švietimo paslaugas teikė 26 Savivaldybės bendrojo ugdymo (6 tipų) mokyklos, 1 Viešoji įstaiga (dalininkė – Savivaldybės administracija), 3 neformaliojo švietimo mokyklos, 20 ikimokyklinio ugdymo įstaigų, 8 privatūs lopšeliai-darželiai, 3 privačios pagrindinės mokyklos (1 lentelė).

*1 lentelė. Savivaldybės švietimo įstaigų skaičiaus kaita 2020–2022 m*.

|  |  |  |  |
| --- | --- | --- | --- |
| Įstaigos tipas | 2020 m. | 2021 m. | 2022 m. |
| Ikimokyklinio ugdymo | 17 (+9\*) | 20 (+9\*) | 20 (+8\*) |
| Mokykla-daugiafunkcis centras | 3 | 3 | 3 |
| Mokyklos-darželiai | 4 | 4 | 4 |
| Pradinės mokyklos | 2 (+1\*) | 2 | 2 |
| Pagrindinės mokyklos | 6 (+2\*) | 6 (+3\*) | 6 (+3\*) |
| Gimnazijos | 11 | 11 | 11 |
| Progimnazijos | 1 | 1 | 1 |
| Neformaliojo švietimo mokyklos | 3 | 3 | 3 |
| Sanatorinė mokykla | 1 | - | - |
| Iš viso ugdymo įstaigų: | 48 (+12\*) | 50 (+12 \*) | 50 (+11 \*) |

\*privačios įstaigos

*Duomenų šaltinis: Kultūros, švietimo ir sporto skyrius*

Savivaldybės mokyklose nebėra jungtinių klasių pagrindiniame ugdyme ir pagrindinių mokyklų, turinčių iki 120 mokinių. 2022–2023 m. m. 2 jungtinėse klasėse mokosi Vandžiogalos gimnazijos ir Linksmakalnio mokyklos-darželio pradinukai (2021–2022 m. m. buvo 5 jungtinės pradinio ugdymo klasės) – jungtinių klasių komplektų rodiklis per metus sumažėjo nuo 1,8 iki 0,5 proc. (Švietimo valdymo informacijos sistemos (toliau – ŠVIS) duomenys). Pagrindiniame ugdyme suformuota 1 klasė (Vandžiogalos gimnazijos 5 klasė), kurioje mokosi mažiau nei 8 mokiniai, todėl šios klasės ugdymą finansuoja Savivaldybė (rodiklis išliko toks pat, kaip 2021 m. – 0,5 proc.). Sparčiai didėjant gyventojų skaičiui Akademijos, Ringaudų, Domeikavos, Užliedžių seniūnijose, labai *trūksta vietų* VšĮ Vytauto Didžiojo universiteto Ugnės Karvelis (1059 mokiniai), Domeikavos (1016 mokinių) gimnazijose, Ringaudų pradinėje mokykloje (316 mokinių), Užliedžių mokykloje-daugiafunkciame centre (166 mokiniai).

Vidutinis mokinių skaičius klasės komplekte 2022 m. buvo 21,21, t. y. *nežymiai didėja*: 2021 m.– 21,2; 2020 m.– 20,8; 2019 m. – 20,5. ŠVIS duomenimis šis rodiklis yra didesnis už šalies vidurkį (2022 m. +0,77)

Mokinių skaičius vienam mokytojui yra didesnis nei Lietuvos vidurkis. Rajono bendrojo ugdymo mokyklose dirbančiam vienam mokytojui tenkančių mokinių skaičius nuo 2021 m. metų mažėja, bet viršija šio rodiklio šalies savivaldybių mokyklose vidurkį (2 lentelė). Rodiklis mažėja gerinant mokinių ugdymo(si) sąlygas – klasių komplektus formuojant ne didesnius už leistinas normas (24 mokiniai pradinėse, 30 mokinių vyresnėse klasėse), dalinant klases į laikinas grupes, sudarant galimybes mokiniams rinktis įvairius modulius ir pan.

***2 lentelė.*** *Mokinių skaičius vienam mokytojui*

|  |  |  |  |
| --- | --- | --- | --- |
| **Mokslo metai** | **2020–2021** | **2021–2022** | **2022–2023** |
| Kauno rajone | 13,44 | 13,16 | 12,92 |
| Lietuvoje | 12,36 | 12,18 | 12,2 |

*Duomenų šaltinis: ŠVIS*

Būtinasis Savivaldybės ugdymo proceso rodiklis ,,Vienai sąlyginei mokytojo pareigybei tenkančių mokinių skaičius bendrojo ugdymo mokyklose“ 2022–2023 m. m. buvo 12,39, t. y. *padidėjo* +0,26 (2021–2022 m. m. buvo 12,13; 2020–2021 m. m. – 12,23).(**padaryta pažanga**)

**Ikimokyklinio ir priešmokyklinio prieinamumo pokyčiai.**

Plečiantis statyboms Kauno priemiesčiuose kasmet daugėja ikimokyklinio amžiaus vaikų. Nuo 2022 m. rugsėjo 1 d. Savivaldybė įsteigė ikimokyklinio amžiaus vaikams 8 ugdymo grupes, 150 vietų: Mastaičių (6 grupes, 120 vietų) ir Kačerginės (1 grupę, 15 vietų) mokyklose-daugiafunkciuose centruose bei Neveronių lopšelyje-darželyje (1 grupę, 15 vietų).

Siekiant padidinti ikimokyklinio ugdymo paslaugų prieinamumą ir atsižvelgiant į aplinkybes, kad savivaldybė neturi patalpų naujoms ugdymo grupėms steigti, 2022 m. pasirašytos 3 bendradarbiavimo sutartys dėl ikimokyklinio ugdymo paslaugų teikimo, pagal kurias Kauno rajono savivaldybė finansuoja vaikų išlaikymą. Pagal bendradarbiavimo sutartis papildomai sukurtos 62 vietos: su UAB „Áurora Group“ (2022-04-28 Savivaldybės tarybos sprendimas Nr. TS-159) sukurta 15 vietų Domeikavos seniūnijoje; su UAB „STEAM pasaulis“ (2022-08-28 Savivaldybės tarybos sprendimas Nr. TS-279) – 39 vietos Karmėlavos seniūnijoje, su Jonavos rajono savivaldybe (2022-06-16 Savivaldybės tarybos sprendimas Nr. TS-103) – 8 vietos Jonavos r. Kulvos Abraomo Kulviečio mokyklos Batėgalos skyriaus ikimokyklinio ugdymo grupėse. Patvirtinti kiekvienoje ikimokyklinio ugdymo įstaigoje teikiamų paslaugų įkainiai vienam vaikui už kiekvieną vaiko lankytą ir nelankytą nepateisintą dieną atitinkamai 13,00 Eur, 10,50 Eur ir 16,00 Eur. Iš viso pagal naujas ir anksčiau pasirašytas bendradarbiavimo sutartis dėl ikimokyklinio ugdymo paslaugų teikimo 2022 m. Kauno rajono savivaldybė finansavo 118 vaikų išlaikymą.

2022-05-26 Savivaldybės tarybos sprendimo Nr. TS-201 leidimu Domeikavos lopšelio-darželio „Luknė“ administracija 2022-06-14 pasirašė bendradarbiavimo sutartį Nr. 2022/1 su UAB ADOTAS GROUP ir išsinuomojo privataus darželio patalpas. Patalpose ugdomi 55 vaikai (60 vietų).

*Iš viso 2022 m. Savivaldybėje sukurtos naujos 272 vietos ikimokyklinio ir priešmokyklinio ugdymo vaikams.* Tęsiami ir kiti ikimokyklinio ugdymo paslaugų teikimo būdai. Pagal „Šeimos darželio“ modelį vaikų priežiūros paslauga 2022 m. teikiama 7 šeimos darželių grupėse, prižiūrimi 35 ikimokyklinio amžiaus vaikai, kurie nepateko į Kauno rajono darželius. 23 Kauno rajono vaikams, lankantiems Kauno miesto darželius, kas mėnesį savivaldybė finansavo po 8,55 Eur už kiekvieną lankytą dieną. 57 (skaičius nežymiai kinta) Kauno rajono vaikams, lankantiems nevalstybines švietimo įstaigas, kiekvieną mėnesį skiriamos 73 Eur kompensacijos.

Gerinant priešmokyklinio ir ikimokyklinio ugdymo prieinamumą **padaryta pažanga**, tačiau sparčiai augant gyventojų skaičiui savivaldybėje **problema išlieka**. *Eilėje liko laukti 543 švietimo įstaigų nelankantys 1,5–2,5 metų vaikai* (2021 m. – 288, 2020 m. – 897, 2019 m. – 681). Ikimokyklinio ugdymo paslaugų poreikis išliko Užliedžių, Domeikavos, Akademijos, Ringaudų, Garliavos, Raudondvario ir Lapių seniūnijose.

**Mokinių skaičiaus kaita.** 2022 m. Savivaldybės švietimo įstaigose mokėsi 10391 1–12 klasių mokinys (441 mokiniu daugiau negu 2021 m.), buvo ugdomi 4695 (2021 m. – 4566) priešmokyklinio ir ikimokyklinio amžiaus vaikai (1 pav.). Priešmokyklinis ugdymas buvo teikiamas 1065 vaikams (2021 m. – 1015): 554 (2021 m. – 531) vaikams darželiuose ir 511 (2021 m. – 484) vaikų mokyklose.

*1 pav. Savivaldybės ugdymo įstaigų mokinių ir vaikų skaičiaus kaita 2019–2022 m.*

*Duomenų šaltinis: Švietimo valdymo informacinė sistema (ŠVIS), Kultūros, švietimo ir sporto skyrius*

Pastaraisiais metais labiausiai didėjo 5–8 klasių mokinių skaičius (+267), mažėjo pagal vidurinio ugdymo programą besimokančių mokinių (-40) (2 pav.).

***2 pav.*** *Savivaldybės bendrojo ugdymo mokyklų mokinių ir vaikų skaičiaus kaita pagal programas 2020–2022 m. m.*

Duomenų šaltinis: Kultūros, švietimo ir sporto skyrius

**Ugdymo proceso modernizavimas ir e-paslaugų teikimas.** Savivaldybė 2022 m. švietimo įstaigų skaitmeninio ugdymo modernizavimui ir IT atnaujinimui skyrė 100,0 tūkst. Eur, už kuriuos buvo atnaujinta Raudondvario Anelės ir Augustino Kriauzų pradinės mokyklos IT bazė (12,80 tūkst. Eur), mokykloms nupirkta „Lions Quest“ programa (11,007 tūkst. Eur), Meno mokyklai – pianinų (9,99 tūkst. Eur) „Edukrafto“ pamokos Raudondvario Anelės ir Augustino Kriauzų pradinės mokyklos (6,04 tūkst. Eur) ir Ringaudų pradinės mokyklos (6,76 tūkst. Eur) 3-4 klasių mokiniams.

Skaitmeniniam ugdymui ir ugdymo procesui tobulinti Švietimo, mokslo ir sporto ministerija (ŠMSM) 2022 m. skyrė 302,3 tūkst. Eur (30 Eur mokiniui). Už šias lėšas pagal poreikį visos mokyklos įsigijo Eduka klasės ir EMA licencijų mokiniams ir mokytojams. Papildomai UAB „Ateities pamoka“ padovanojo 500 licencijų priešmokyklinio ugdymo vaikams. ŠVIS duomenimis (3-I ataskaita) beveik 87 proc. savivaldybės bendrojo ugdymo mokyklų pedagogų ugdo mokinius pasitelkdami virtualias mokymo aplinkas. 37,5 proc. savivaldybės mokyklų turi standartus atininkančias gamtos ir technologijų mokslų laboratorijas. Šis rodiklis mažesnis negu Lietuvos (40,61 proc.), bet didesnis nei žiedinių savivaldybių (30,56 proc.). 2022 m. pabaigoje VšĮ VDU Ugnės Karvelis gimnazijoje STEAM projektų dienos metu buvo pristatytos iš projekto „Kokybės krepšelis“ lėšų įrengtos gamtos mokslų ir technologijų laboratorijos tiriamiesiems, patirtiniams, eksperimentiniams darbams.

Mokyklos iš ŠMSM gavo hibridiniam mokymui pritaikytą įrangą – 54 mobilius vaizdo įrašymo ir transliavimo įrenginių komplektus už 57,9 tūkst. Eur. Šie įrenginiai 26-iose rajono ugdymo įstaigose užtikrino aukštos raiškos filmavimo kokybę, galimybę kilnoti kameras į bet kurią klasės dalį bei objekto automatinio sekimo funkcijas 360 laipsnių kampu. Tai leido pilnavertiškai nuotolyje besimokantiems mokiniams įsitraukti į visus pamokos aspektus, o mokytojams sklandžiai vykdyti pamokos planą. Mokytojams buvo organizuoti mokymai, kurių metu buvo demonstruojamas įrangos funkcionalumas ir naudojimo galimybės, išaiškinta, kaip dirbti su „Swivl“ robotu bei kitais priedais. Nacionalinė švietimo agentūra (toliau – NŠA), siekdama įgyvendinti Mokymosi praradimų dėl COVID-19 pandemijos kompensavimo planą 2022 metams, rajono mokykloms papildomai nupirko 26 komplektus mobilių vaizdo įrašymo ir transliavimo įrenginių bei 150 komplektų automatinių vaizdo kamerų su mikrofonu, skirtų hibridinėms klasėms įrengti. 26 Kauno rajono ugdymo įstaigos gavo šių priemonių už 56,5 tūkst. Eur.

NŠA vykdydama Europos socialinio fondo lėšomis finansuojamą projektą „Inovacijos vaikų darželyje“, parengė ikimokyklinio ir priešmokyklinio ugdymo metodinės medžiagos priemonių rinkinius. Savivaldybės 32-jų ugdymo įstaigų ikimokyklinio ugdymo pedagogai gavo 274 priemonių rinkinius „Žaismė ir atradimai“ už 8,1 tūkst. Eur, priešmokyklinio ugdymo pedagogai – 80 rinkinių „Patirčių erdvės“ už 3,3 tūkst. Eur.

Priėmimas į ikimokyklinio ugdymo programas toliau vykdomas naudojantis Centralizuoto vaikų priėmimo į ikimokyklines ugdymo mokyklas programa (sutartis su UAB „Logas Line“).

**Mokyklų infrastruktūros atnaujinimas.** 2022 m. bendrojo ugdymo mokyklose vykdyti renovacijos ir rekonstrukcijos darbai, pagerintos edukacinės aplinkos Pagal PPP projektą baigta Mastaičių mokyklos-daugiafunkcio centro naujo pastato statyba, Mastaičių baseino renovacija, mokslo paskirties pastato Kačerginėje rekonstrukcija, Zapyškio pagrindinės mokyklos priestato su nauja katiline statyba. Baigta Šlienavos pagrindinės mokyklos rekonstrukcija, atlikta viename pastate esančių Ramučių kultūros centro ir Karmėlavos Balio Buračo gimnazijos Ramučių pradinio ugdymo skyriaus patalpų renovacija. Atnaujinta Garliavos Jonučių progimnazija (apšiltintos sienos), rekonstruotas Neveronių lopšelis-darželis, Ilgakiemio mokykloje-darželyje ir Kulautuvos lopšelyje-darželyje vykdyti rangos darbai.

Dvi ugdymo įstaigos – Garliavos Jonučių progimnazija ir Raudondvario lopšelis-darželis „Vyturėlis“ – tapo Lietuvos mokinių neformaliojo švietimo centro organizuoto Mokyklų edukacinių erdvių 2022 metų konkurso nacionalinio etapo nugalėtojomis. Mokyklų atstovai 2022 m. rugpjūčio 8–12 d. dalyvavo tarptautiniuose mokymuose „Edukacinių erdvių kūrimo patirtys Lenkijos, Vokietijos ir Čekijos visuomeninėse ir viešose aplinkose, saugomose teritorijose, gamtinis ir ekologinis ugdymas jose“. Savivaldybių etape nugalėjusios mokyklos buvo pakviestos į spalio 14 d. vykusią tarptautinę konferenciją „Edukacinės erdvės ir ugdymo procesas“ Vilniaus universiteto Kairėnų botanikos sode. Savivaldybės meras konkurso nacionalinio etapo nugalėtojams dovanojo piniginius prizus.

Mokyklų pateiktais duomenimis įstaigų pritaikymas neįgaliesiems padidėjo 4,1 proc.: 2022 m. 29,6 proc., 2021 m. – 25,5, proc., bet rodiklis yra žemas.

**Išvados:**

*1. Įgyvendinti Kauno rajono savivaldybės bendrojo ugdymo mokyklų tinklo pertvarkos 2021–2025 m. bendrajame plane 2022 m. numatyti pokyčiai. Atsižvelgiant į vietos bendruomenės poreikius buvo pastatytas naujas pastatas Mastaičiuose, kuriame įkurtas mokykla-daugiafunkcis centras. Didėja mokinių skaičius klasės komplekte ir vienai sąlyginei mokytojo pareigybei tenkančių mokinių skaičius bendrojo ugdymo mokyklose* ***(teigiamas pokytis).*** *Vienam mokytojui tenkantis mokinių skaičius nuo 2021 m. metų truputį mažėja, bet viršija šio rodiklio šalies savivaldybių mokyklose vidurkį. Jungtinių klasių sumažėjo nuo 5 iki 2* ***(padaryta pažanga).***

*2. 2022 m. Savivaldybėje sukurtos naujos 272 vietos ikimokyklinio ir priešmokyklinio ugdymo vaikams, tačiau eilėje liko laukti 543 švietimo įstaigų nelankantys 1,5–2,5 metų vaikai.* ***Padaryta******pažanga*** *tenkinant ikimokyklinio ugdymo poreikį, tačiau, augant gyventojų skaičiui savivaldybėje, ikimokyklinio ugdymo prieinamumo* ***problema išlieka****.*

*3.Savivaldybės ugdymo įstaigose mokinių ir vaikų skaičiaus kasmet auga* ***(teigiamas pokytis)****, ypač* didėja 5–8 klasių mokinių skaičius.

*3. Padaryta* ***ženkli pažanga****, aprūpinant mokyklas skaitmenine įranga, skirta inovatyviam darbui pamokose ir darbui nuotoliniu būdu. Visos mokyklos naudoja Eduka klasės ir / ar EMA skaitmenines mokymo(si) aplinkas.*

*4. Pagerinta mokyklų infrastruktūra: pastatytas naujas mokykla-daugiafunkcis centras, renovuotos / rekonstruotos 5 mokyklos, lopšelis-darželis, baseinas* ***(padaryta pažanga)****. Išlieka didelė* ***patalpų trūkumo******problema*** *– Domeikavoje, Akademijos miestelyje, Ringauduose ir Užliedžiuose reikalingos**naujos mokyklos ar mokyklų priestatai.**Reikia tęsti ugdymo įstaigų aplinkų modernizavimą ir* ***pritaikymą įvairių ugdymosi poreikių*** *turintiems mokiniams – visiškai pritaikytos mažiau nei trečdalis (29,6 proc.) mokyklų* ***(padaryta pažanga).***

**2 uždavinys. Tobulinti ugdymo proceso kokybę ir prieinamumą.**

**NMPP.** Elektroniniame nacionalinio mokinių pasiekimų patikrinime (toliau – E-NMPP) dalyvavo visų 27 rajono bendrojo ugdymo mokyklų 4, 6 ir 8 klasių mokiniai.

*3 lentelė. 2022 m. 4 klasių mokinių Nacionalinio mokinių pasiekimų patikrinimo rezultatai (NMPP)*



*4 lentelė. 2022 m. 6 klasių mokinių NMPP rezultatai*



*5 lentelė. 2022 m. 8 klasių mokinių NMPP rezultatai*



Duomenų šaltinis: Nacionalinė švietimo agentūra (NŠA)

Iš 3, 4 ir 5 lentelių duomenų matyti, kad 4, 6 ir 8 klasių mokinių rezultatai, ypač skaitymo, gamtos mokslų (8 kl.) yra geresni nei šalies (**padaryta pažanga**).

**PUPP.** 2022 m. matematikos pagrindinio ugdymo pasiekimų patikrinimą laikė 628 mokiniai. Iš 3 lentelės duomenų matyti, kad 2022 m. savivaldybės mokinių pagrindinio ugdymo pasiekimų patikrinimo **matematikos** dalyko pasiekimai yra **aukštesni už šalies** mokinių pasiekimus (2019 m., 2021 m. buvo žemesni): savivaldybės matematikos dalyko įvertinimų vidurkis – 4,28, šalies – 4,22 balo. 21,66 proc. savivaldybės mokinių pasiekė pagrindinį lygį (šalyje – 20,96 proc.), 37,43 proc. – patenkinamą lygį (šalyje – 34,69 proc.), 2,55 proc. – aukštesnįjį lygį (šalyje – 3,78 proc.), 38,38 proc. laikiusiųjų nepasiekė patenkinamo lygio (šalyje – 40,58 proc.). Visų 60-ties savivaldybių tarpe Kauno rajono savivaldybė pagal mokinių pasiekimų įvertinimų vidurkį balais yra 7-oje vietoje (**padaryta pažanga**).

2022 m. Lietuvių kalbos ir literatūros pagrindinio ugdymo pasiekimų patikrinimą laikė 636 mokiniai. 6 lentelėje matyti, kad Savivaldybės mokinių pagrindinio ugdymo pasiekimų patikrinimo **lietuvių kalbos** ir literatūros dalyko pasiekimai yra **aukštesni už šalies** mokinių pasiekimus (2021 m. buvo žemesni). Bendras rajono mokinių dalyko įvertinimų vidurkis – 6,47 balai (šalies – 6,35 balai). 62,1 proc.. savivaldybės mokinių pasiekė pagrindinį lygį (šalyje – 60,26 proc.), 23,9 proc. mokinių – patenkinamą lygį (šalyje – 21,01 proc.), 10,22 proc. mokinių – aukštesnįjį lygį (šalyje – 9,97 proc.), 3,78 proc. laikiusiųjų nepasiekė patenkinamo lygio (šalyje – 4,75 proc.). Visų 60-ties savivaldybių tarpe Kauno rajono savivaldybė pagal mokinių pasiekimų įvertinimų vidurkį balais yra 9-oje vietoje (**padaryta pažanga**).

***6 lentelė.*** *Pagrindinio ugdymo pasiekimų patikrinimo rezultatų palyginimas 2019–2022 m.*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Pagrindinio ugdymo pasiekimų patikrinimas** | **Pasiekimų patikrinimo vidurkis** | | | | | | | |
| 2019 m. | | 2020 m. | | 2021 m. | | 2022 m. | |
| Rajone | Lietuvoje | Rajone | Lietuvoje | Rajone | Lietuvoje | Rajone | Lietuvoje |
| Lietuvių kalba | 6,13 | 6,28 | - | - | 6,42 | 6,5 | 6,47 | 6,35 |
| Matematika | 5,05 | 5,29 | - | - | 5,89 | 6,12 | 4,28 | 4,22 |

Duomenų šaltinis: Kultūros, švietimo ir sporto skyrius, NŠA

**VBE.** 2022 m. aštuonių dalykų (lietuvių kalbos ir literatūros, anglų kalbos, rusų kalbos, geografijos, fizikos, istorijos, biologijos, informacinių technologijų) egzaminų išlaikymo proc. buvo geresnis nei Lietuvos (2021 m. – 6 dalykų, 2020 m. – 4 dalykų), o kitų egzaminų rezultatai – panašūs arba žemesni nei šalies. Standartizuotas visų VBE įvertinimų vidurkis, atspindintis savivaldybės mokyklų darbo kokybę rengiant mokinius VBE, yra aukštesnis nei šalies 0,27 taško, o standartizuotas apibendrintas VBE rodiklis, parodantis mišrią savivaldybės mokyklų rezultatų, pasiektų rengiant mokinius VBE, charakteristiką, – 0,43 taško **(padaryta pažanga**).

***7 lentelė****. Valstybinių brandos egzaminų išlaikymas 2019–2022 m.*

|  |  |  |  |  |
| --- | --- | --- | --- | --- |
| **Valstybinis brandos egzaminas** | **Valstybinių brandos egzaminų išlaikymas (proc.)** | | | |
| **2019 m.** | **2020 m.** | **2021 m.** | **2022 m.** |
| Anglų kalba | 98,6 | 97,71 | 98,1 | 99,2 |
| Biologija | 98,6 | 97,06 | 96,5 | 100 |
| Chemija | 100 | 100 | 96,2 | 92 |
| Fizika | 97,9 | 87,5 | 98,2 | 98,2 |
| Geografija | 96,4 | 100 | 98,7 | 100 |
| Informacinės technologijos | 94,9 | 89,58 | 83,1 | 89 |
| Istorija | 100 | 99,39 | 99,4 | 99,4 |
| Lietuvių kalba ir literatūra | 92,6 | 92,06 | 91,8 | 94 |
| Matematika | 76,1 | 65,46 | 84,5 | 63 |
| Rusų kalba | 100 | 100 | 100 | 100 |
| Vokiečių kalba | 100 | - | 100 | 100 |

Iš 7 lentelės matyti, kad prasčiausiai sekasi laikyti matematikos ir informacinių technologijų egzaminus. Matematikos egzamino neišlaikė daugiau nei trečdalis abiturientų, nors buvo ieškoma įvairių būdų rezultatams pagerinti: skirtos papildomos konsultacijos, moduliai, didelės klasės dalinamos į grupes, sustiprintas mokytojų kvalifikacijos tobulinimas, dalintasi patirtimi ir pan.

ŠVIS duomenimis tris ir daugiau VBE išlaikiusių abiturientų *dalis – 73,5 proc., t. y.17,2 proc. didesnė nei Lietuvos vidurkis (56,3 proc.) (2021 m. atitinkamai 73,4 proc. ir 58,1 proc., (+15,3 proc.))*

2022 m. tik 11(2021 m. – 30, 2020 m. – 34, 2019 m. – 30)mokinių iš įvairių mokomųjų dalykų gavo 13 (2021 m. – 30, 2020 m. – 38, 2019 m. – 32) šimto balų įvertinimus: 4 – anglų kalbos, 7 – lietuvių kalbos ir literatūros, 1 – informacinių technologijų, 1 – fizikos.

2 Kauno rajono abiturientai iš Raudondvario gimnazijos Kulautuvos vidurinio ugdymo skyriaus ir VšĮ VDU Ugnės Karvelis gimnazijos gavo po du 100 balų įvertinimus (abu lietuvių k. ir anglų k.). VšĮ VDU Ugnės Karvelis gimnazijos mokinių žinios maksimaliais balais buvo įvertintos 6 kartus, Garliavos Juozo Lukšos gimnazijos – 3, Raudondvario gimnazijos – 2, Karmėlavos Balio Buračo ir Neveronių gimnazijų – po 1. Mokiniui iš Karmėlavos Balio Buračo gimnazijos buvo įteiktas brandos atestatas su pagyrimu (2021 m. – 3 mokiniams, 2020 m. – 4 mokiniams, 2019 m. – 2 mokiniams).

Mokinių, gavusių Pagrindinio išsilavinimo pažymėjimus, dalis dvejus metus **mažėja**, tačiau viršija šalies vidurkį (3 pav.). Kasmet **didėja** vidurinio ugdymo programas baigusių ir gavusių Brandos atestatus mokinių dalis (4 pav.).

3 pav. Mokinių, gavusių Pagrindinio išsilavinimo 4 pav. Mokinių, gavusių Brandos atestatus, pažymėjimus, dalis (%) dalis (%)


**Mokinių ugdymas karjerai.** Įgyvendinant Kauno rajono savivaldybės 2020–2022 m. STEAM krypties profesinio orientavimo programą organizuotos profesinio orientavimo edukacijos, kuriose dalyvavo 169 mokiniai.

Bendradarbiaujant su VšĮ „Lietuvos Junior Achievement“ įgyvendinama „JA Šešėliavimo“ programa, kuria siekiama pastiprinti mokinių profesinį veiklinimą organizuojant šešėliavimo vizitus į verslo įmones, organizacijas. 2022 m. „JA Šešėliavimas“ programoje dalyvavo 7 (2021 m. – 4) mokyklos: Garliavos Juozo Lukšos, Karmėlavos Balio Buračo, VšĮ VDU Ugnės Karvelis, Čekiškės Prano Dovydaičio, Raudondvario gimnazijos, Kulautuvos ir Zapyškio pagrindinės mokyklos. Į profesinio orientavimo veiklas įsitraukė 347 mokiniai (2021 m. – 211), šešėliavimo platformoje <https://seseliavimas.lja.lt> užsiregistravo 58 įmonės / organizacijos (2021 m. – 28), 2022 m. lapkričio 7–20 d. įgyvendinta „šešėliavimo“ savaitė, kurios metu 51 mokinys (2021 m. – 44) dalyvavo „šešėliavimo“ vizituose verslo įmonėse ar organizacijose.

Savivaldybė, 2022 m. spalio 24 d. pasirašiusi Jungtinės veiklos sutartį Nr. S-1330 su Europos socialinio fondo agentūra įgyvendina projektą „Karjeros specialistų tinklo vystymas“, kuriuo siekiama užtikrinti profesinio orientavimo paslaugų teikimą mokiniams. Nuo 2022 m. lapkričio mėnesio 12-oje bendrojo ugdymo mokyklų (VšĮ Vytauto Didžiojo universiteto Ugnės Karvelis, Babtų, Domeikavos, Garliavos Juozo Lukšos, Karmėlavos Balio Buračo, Piliuonos, Raudondvario gimnazijose, Garliavos Adomo Mitkaus, Kulautuvos, Lapių, Zapyškio pagrindinėse mokyklose, Garliavos Jonučių progimnazijoje) ir Kauno rajono pedagoginėje psichologinėje tarnyboje įsteigta 11,2 karjeros specialisto pareigybių, finansuojamų iš projekto lėšų. Karjeros specialistai teikia profesinio orientavimo paslaugas visose Savivaldybės bendrojo ugdymo mokyklose ir privačiose ugdymo įstaigose besimokantiems 1–12 klasių mokiniams.

**Pagalba mokiniui. Pedagoginės psichologinės tarnybos veiklos organizavimas.** Siekiant didinti švietimo pagalbos prieinamumą ir mokinių ugdymo veiksmingumą, Savivaldybėje didinamas švietimo pagalbos specialistų pareigybių skaičius. 2022 m. savivaldybės švietimo įstaigose buvo 20,5 specialiojo pedagogo (lyginant su 2021 m. +2,75), 61,75 logopedo (+5,25), 32,5 psichologo (+1,5), 29 socialinio pedagogo (+1,5), 125,75 mokytojo padėjėjo (+32) etatų. 2019–2022 metų laikotarpiu papildomai įsteigtos 138,95 švietimo pagalbos specialistų pareigybės (8 pav.)

*8 pav. Švietimo pagalbos specialistų pareigybių skaičiaus kaita 2019–2022 m.*



Specialiųjų ugdymosi poreikių mokinių dalis savivaldybėje 2022 m. – 17,5 proc. Siekiant pagerinti ikimokyklinio ir bendrojo ugdymo įstaigų pasirengimą ugdyti įvairių ugdymosi poreikių turinčius mokinius, padidinti švietimo pagalbos prieinamumą parengtas Kauno rajono savivaldybės pasirengimo įtraukiojo ugdymo įgyvendinimui 2022–2024 metų priemonių planas (toliau – planas). Įgyvendinant plano priemones 2022 m. 68 proc. švietimo įstaigų organizavo tėvų švietimo renginius, konsultacijas įtraukiojo ugdymo tema, organizuota 10 seminarų apie įtraukųjį ugdymą ir universalaus dizaino ugdyme principus, 253 pedagogai ir švietimo pagalbos specialistai patobulino kompetencijas.

2022 m. Kauno rajono pedagoginėje psichologinėje tarnyboje įsteigti papildomi logopedo, specialiojo pedagogo, socialinio pedagogo, karjeros specialisto psichologo etatai, kad būtų galima teikti paslaugas ir tose ugdymo įstaigose, kuriose nėra šių specialistų. ŠVIS duomenimis, 2022 m. padidėjo švietimo pagalbos specialistų skaičius, tenkantis 100-ui mokinių – 0,73 (2021 m. – 0,61). Švietimo pagalbą gaunančių mokinių dalis, nuo mokinių, kuriems tokia pagalba nustatyta, taip pat padidėjo 3,7 proc.: 2022 m. 68,1 proc., 2021 m. 64,4 proc. (atitinkamai šalyje buvo 81,2 ir 79,1 proc.) Visgi, nors Savivaldybėje nuosekliai didinamas švietimo pagalbos specialistų skaičius, didėjant SUP mokinių skaičiui, jų nepakanka. Vienam švietimo pagalbos specialistui tenkantis mokinių skaičius yra mažesnis nei šalies vidurkis ir vis dar neatitinka teisės aktuose nustatyto mokinių, tenkančių vienam švietimo pagalbos specialisto etatui, skaičiaus normatyvo. Ikimokyklinio ugdymo įstaigose trūksta psichologų, nėra nė vieno socialinio pedagogo, specialiojo pedagogo etato.

Iš savivaldybės biudžeto lėšų skirtas finansavimas 2 asmenims perkvalifikavimo studijoms įgyti specialiojo pedagogo ir logopedo kvalifikaciją, 2 asmenims, pasirinkusiems logopedo studijas skirtos stipendijos. Savivaldybės biudžeto lėšomis 6 švietimo įstaigose (Karmėlavos Balio Buračo gimnazijoje, Ežerėlio pagrindinėje mokykloje, Garliavos Adomo Mitkaus pagrindinėje mokykloje, Raudondvario Anelės ir Augustino Kriauzų pradinėje mokykloje, Garliavos lopšelyje-darželyje „Eglutė“, Noreikiškių lopšelyje-darželyje „Ąžuolėlis“) įrengti multisensoriniai kambariai.

**Pedagoginės psichologinės tarnybos** (toliau – PPT) specialistai 2022 m. atliko 503 (2021 m. – 311) specialiųjų ugdymosi poreikių mokinių ir ikimokyklinio amžiaus vaikų specialiųjų ugdymosi poreikių įvertinimų, suteikta 2306 konsultacijos mokytojams, mokyklų vadovams ir tėvams (2021 m. – 909). Atlikti 4 vaikų brandumo mokyklai įvertinimai (2021 m. –12). Pagal jungtinės partnerystės sutartį JVS-2021/09/29 su VšĮ ,,Mokymų sinergija“ įgyvendinamas projektas ,,Išmanūs ir besimokantys Kauno rajono vaikai“. Šio projekto veiklose dalyvavo 1570 vaikų, mokinių ir mokytojų: streso valdymo edukacijose – 75, dailės terapijoje – 58, muzikos terapijoje – 60, profesinėje edukacijoje – 169, daugiadalykės komandos mobiliose paslaugose – 45, pedagogų mokymuose – 85, motyvacinėse edukacijose – 241, edukacijose – 837. Ukrainiečiams gimtąja kalba (įdarbinta psichologė ukrainietė) suteiktos 47 psichologo konsultacijos: 24 tėvams ir 23 vaikams.

PPT įgyvendintas Lietuvos Respublikos Sveikatos apsaugos ministerijos valstybiniam visuomenės sveikatos stiprinimo fondui projektas „Specialistų žinių ir kompetencijų tobulinimas sprendžiant probleminio interneto ir kitų skaitmeninių technologijų naudojimo keliamus iššūkius psichikos sveikatai ir skatinant šių priklausomybių prevenciją“. Projekto mokymuose dalyvavo 90 įvairių sričių specialistų, parengta metodika https://kaunorppt.lt/projektai/, kuri supažindina su aktualiomis probleminio interneto naudojimo (PIN) prevencinio darbo temomis. Parengtas inovatyvus filmukas <https://www.facebook.com/kaunorppt/videos/1509358976198944>.

2022-06-02 vyko tradicinis sportinis-socialinis renginys ,,...nes bendrauti gera – 2022“. Veiklose dalyvavo daugiau kaip 1000 vaikų, kurie susipažino su 20 skirtingų, Lietuvos sporto universitete vykdomų sporto šakų.

Drauge su VšĮ ,,Lietuvos moterų lobistine organizacija“ įgyvendintas projektas ,,Startas lygiavertei karjerai“. Projekto veiklose dalyvavo daugiau kaip 120 mokinių iš Vilkijos ir Garliavos Juozo Lukšos gimnazijų, mokymuose dalyvavo 60 švietimo pagalbos specialistų, karjeros konsultantų ir mokytojų. Parengta testų ir mokymų medžiagos inovatyvi platforma.

**Metodinės veiklos organizavimas.** 2022 m. Švietimo centro (toliau – Centras), kaip švietimo pagalbos tarnybos, veikla buvo organizuojama, atsižvelgiant į šias strategines kryptis: pasirengimas atnaujinto ugdymo turinio įgyvendinimui mokyklose, duomenimis grįsto ugdymo organizavimas ir grįžtamojo ryšio aktualizavimas, siekiant mokymo (si) kokybės ir mokinio pažangos; rajono savivaldybės įtraukiojo ugdymo plano vykdymas, švietimo įstaigų vadovų kompetencijos ugdymas ir valdymo veiksmingumo stiprinimas, mokytojų, ypač matematikos ir lietuvių kalbos, metodinės ir kvalifikacijos tobulinimo veiklos stiprinimas, skaitmeninio raštingumo kompetencijų tobulinimas.

Švietimo centras koordinavo mokyklų pasirengimą atnaujinto ugdymo turinio programų diegimui. VŠĮ VDU Ugnės Karvelis gimnazija ir Raudondvario Anelės ir Augustino Kriauzų pradinė mokykla tęsė dalyvavimą Mokyklų pasirengimo diegti atnaujintas pradinio, pagrindinio ir vidurinio ugdymo bendrąsias programas veiklos tyrime.

2022 metais Centro edukaciniuose renginiuose dalyvavo 12 452 registruoti asmenys. Trečiojo amžiaus universiteto 15-oje fakultetų mokėsi 504 vyresniojo amžiaus asmenys. Metodinį darbą vykdė 27 dalykų mokytojų ir direktorių pavaduotojų ugdymui metodiniai būreliai. 2022 m. metodinės veiklos kiekybiniai rodikliai: 15 metodinių dienų (+6 lyginant su 2021 m.), 6 konferencijos (+2), 11 edukacinių išvykų (+4), 6 paskaitos, 6 viešosios konsultacijos, 3 stažuotės, 10 parodų, 9 kūrybinės veiklos projektai, 90 metodinių pasitarimų. 141 mokytojas (+65) aktyviau dalijosi gerąja darbo patirtimi. Skatinant mokinių saviraišką ir siekiant aukštesnių mokinių pasiekimų buvo organizuotos 26 olimpiados (+10) bei 19 (+4) konkursų, kuriuose dalyvavo 1530 mokinių (+409). Centras vykdė 9 projektus (+2), iš kurių 5 yra tarptautiniai (KA2 ir KA1) ir 4 regioniniai. Projektų tematika, veiklos, intelektiniai produktai susiję su švietimo aktualijomis bei probleminėmis sritimis: mokytojų skaitmeninio raštingumo tobulinimas, darbas su migrantų ir pabėgėlių mokiniais, inovatyvios mokymo(si) metodikos, andragoginių kompetencijų tobulinimas, vyresniojo amžiaus gyventojų fizinės, emocinės sveikatos puoselėjimas, savanorystės skatinimas.

**Išvados:**

1. Suintensyvinta metodinė veikla, pagalba mokiniui ir mokytojui, profesiniai dialogai, įvairūs projektai padėjo pagerinti mokinių rezultatus. NMPP mokinių rezultatai, ypač skaitymo, gamtos mokslų (8 kl.) yra geresni nei šalies (**padaryta pažanga**).PUPP matematikos ir lietuvių kalbos pasiekimai yra aukštesni už šalies mokinių pasiekimus. Savivaldybė pagal mokinių matematikos pasiekimų įvertinimų vidurkį balais yra 7-oje, o lietuvių kalbos – 9-oje vietoje (**padaryta pažanga**). Standartizuotas visų VBE įvertinimų vidurkis yra aukštesnis nei šalies 0,27 taško, o standartizuotas apibendrintas VBE rodiklis, – 0,43 taško (**padaryta pažanga).** Prasčiausiai abiturientams sekasi laikyti matematikos ir informacinių technologijų egzaminus (**problema išlieka),** sumažėjo aukščiausių įvertinimų, nors švietimo kontekstas Savivaldybėje palankus aukštai ugdymo kokybei pasiekti.
2. Antrus metus **mažėja** mokinių, gavusių Pagrindinio išsilavinimo pažymėjimus, dalis, nors dar viršija šio rodiklio šalies vidurkį. Kasmet **didėja** vidurinio ugdymo programas baigusių ir gavusių Brandos atestatus mokinių dalis.
3. Savivaldybės švietimo įstaigose įsteigus 11,2 karjeros specialisto pareigybių, profesinio orientavimo paslaugos teikiamos visiems bendrojo ugdymo mokyklų 1–12 klasių mokiniams (**padaryta pažanga)**.
4. 2022 m. padidėjo švietimo pagalbos specialistų skaičius, tenkantis 100-ui mokinių, nuo 0,61 2021 m. iki 0,73. Švietimo pagalbą gaunančių mokinių dalis, nuo mokinių, kuriems tokia pagalba nustatyta, taip pat padidėjo 3,7 proc. (**padaryta pažanga),** bet vienam švietimo pagalbos specialistui tenkantis mokinių skaičius yra mažesnis nei šalies vidurkis (**problema išlieka)**. Ikimokyklinio ugdymo įstaigose **trūksta** psichologų, nėra nė vieno socialinio pedagogo, specialiojo pedagogo etato. Pradėtas įgyvendinti Savivaldybės pasirengimo įtraukiojo ugdymo įgyvendinimui 2022–2024 metų priemonių planas. Savivaldybės biudžeto lėšomis 6 švietimo įstaigose įrengti multisensoriniai kambariai (**padaryta pažanga).**
5. Kasmet didėja Pedagoginės psichologinės tarnybos atliktų vertinimų ir konsultacijų skaičius, plečiasi paslaugų teikimo spektras. Vykdant projektus organizuoti papildomi mokymai ir edukacijos mokyklų bendruomenėms, sukurta metodinė medžiaga švietimo pagalbai teikti ir profesiniam orientavimui (**padaryta pažanga)**.
6. Švietimo centras organizavo daugiau metodinių renginių, olimpiadų bei konkursų, projektų **(padaryta pažanga**), kas, tikėtina, turėjo įtakos geresniems mokinių rezultatams.

**3 uždavinys. Teikti švietimo paslaugas.**

2022 m. formaliojo ir neformaliojo švietimo įstaigose ugdymą organizavo ir įgyvendino 117 vadovų (52 direktoriai, 65 direktorių pavaduotojai, 3 skyrių vedėjai. 2 įstaigoms (Ežerėlio lopšeliui-darželiui ir Eigirgalos lopšeliui-darželiui) vadovavo laikinai paskirti asmenys.

2022 m. paskelbta 15 konkursų direktoriaus pareigoms eiti. Įvyko 9 konkursai dėl laisvų darbo vietų (Garliavos lopšelio-darželio „Uosiukas“, Užliedžių mokyklos-daugiafunkcio centro, Giraitės darželio, Kauno rajono pedagoginės psichologinės tarnybos, Mastaičių mokyklos-daugiafunkcio centro, Vilkijos gimnazijos, Noreikiškių lopšelio-darželio „Smalsutis“(2), Eigirgalos lopšelio-darželio) ir 5 – dėl įstaigų vadovų kadencijos pabaigos (Garliavos lopšelio-darželio „Eglutė“, Ilgakiemio mokyklos-darželio, Čekiškės Prano Dovydaičio gimnazijos, Šlienavos pagrindinės mokyklos, Noreikiškių lopšelio-darželio „Ąžuolėlis“).

2022 m. mokyklose, ikimokyklinio ir neformaliojo ugdymo įstaigose dirbo 1215 mokytojai (29 iš jų – mokytojai ekspertai, 397 – mokytojų metodininkų, 432 – vyresnieji mokytojai, 328 – mokytojai, 29 – neatestuoti). Aukštos kvalifikacijos mokytojų (mokytojų metodininkų ir ekspertų) dalis per metus padidėjo 0,6 proc.: nuo 34,4 proc. 2021 m. iki 35,1 proc. 2022 m. (ŠVIS duomenys) (**padaryta pažanga)**. Trūkstant mokytojų, ypač ikimokykliniame ugdyme, įdarbinami ir studentai. Dalis mokytojų nenori pretenduoti į aukštesnę kvalifikacinę kategoriją dėl papildomo biurokratinio darbo rengiant dokumentus atestacijai.

Mokyklose dirba 39 pensinio amžiaus mokytojai (po 6 matematikos ir pradinio ugdymo, po 5 anglų kalbos ir lietuvių kalbos, po 3 fizikos ir rusų kalbos, 2 technologijų, po 1 chemijos, geografijos, etikos, istorijos, tikybos, biologijos ir 3 kitų dalykų mokytojai), 30 iš jų – vyresni nei 66 metų. Išnagrinėjus 2022–2026 m. mokytojų ir pagalbos mokiniui specialistų poreikį paaiškėjo, kad per penkerius metus Kauno rajono mokyklose trūks apie 4 pagalbos mokiniui ir mokytojui specialistų ir daugiau kaip 90 mokytojų. Labiausiai stigs pradinio ugdymo ir ikimokyklinio ugdymo pedagogų anglų kalbos, matematikos, fizikos ir istorijos mokytojų. Vadovaujantis 2021 m. liepos 1 d. Kauno rajono savivaldybės tarybos patvirtinu Pedagogų rengimo, perkvalifikavimo ir pritraukimo į Kauno rajono mokyklas 2021–2025 metais tvarkos aprašu 2022 m. buvo finansuojamos 34 studentų persikvalifikavimo studijos, 12 studentų kas mėnesį skiriama 200 Eur stipendija. 23 studentai įgis ikimokyklinio ir priešmokyklinio ugdymo, 11 pradinio ugdymo, 2 anglų kalbos, 2 fizinio ugdymo, 3 matematikos mokytojų kvalifikacijas, 3 logopedo ir 2 specialiojo pedagogo specialybes.

Dalyvaujant LR švietimo, mokslo ir sporto ministerijos vykdomoje Bendrojo ugdymo mokyklų pedagoginių darbuotojų optimizavimo ir atnaujinimo programoje 2022 m. iš darbo buvo atleista 13 mokytojų (11 bendrojo ir 2 ikimokyklinio ugdymo), iš jų 10 pensinio amžiaus ir 3 dėl mokyklų tinklo pertvarkos. Pasinaudojus programos parama priimta į darbą 30 mokytojų, iš jų į ugdymo įstaigas atėjo dirbti 7 jauni (2022 m. baigę studijas aukštosiose mokyklose) pedagogai (2 istorijos, po 1 matematikos, anglų kalbos, chemijos, dailės ir ikimokyklinio ugdymo). Įgyvendinus pokyčius būtinasis Savivaldybės indėlio į ugdymą rodiklis „Jaunesnių nei 50 metų bei 50 metų ir vyresnio amžiaus mokytojų santykis“ per metus šiek tiek padidėjo. Savivaldybės bendrojo ugdymo mokyklose šis santykis 2022 m. buvo 0,59 (+0.03), 2021 m. – 0,56, o ikimokyklinio ugdymo įstaigose 2022 m. – 0,62 (+0.04), 2021 m. – 0,58. Sumažėjo ir daugiau kaip 2 metų pedagoginio darbo stažą turinčių darbuotojų dalis: bendrojo ugdymo mokyklose 2022 m. – 81,2 proc. (-0,2), 2021 m. – 81,4 proc., ikimokyklinio ugdymo įstaigose 2022 m. – 0,62 proc. (-0,04), 2021 m. – 0,58 proc. (**daroma pažanga**).


Raudondvario Anelės ir Augustino pradinės mokyklos mokytojas tapo ŠMSM įsteigtos Meilės Lukšienės premijos, skiriamos už demokratiškumo, humaniškumo, kūrybiškumo idėjų įgyvendinimą ir sklaidą, laureatu.

**Neformaliojo švietimo paslaugų teikimas.** Savivaldybėje veikia trys neformaliojo švietimo mokyklos: Meno mokykla (939, 2021 m. – 848 mokiniai), Sporto mokykla (707, 2021 m. – 645 mokiniai), Dziudo ir jojimo sporto mokykla (215, 2021 m. – 191 mokinys). Jas lanko apie 17,9 proc. (2021 m. buvo 16,9 proc.) Savivaldybės bendrojo ugdymo mokyklų mokinių. Padaugėjo mokinių Meno mokykloje, ypač Raudondvario skyriuje, kuris veikia Raudondvario A. ir A. Kriauzų pradinės mokyklos pastate. Mokinių, lankančių sporto krypties mokyklas dar padaugėjo rudenį atidarius suremontuotą Mastaičių baseiną. Kol šis baseinas buvo uždarytas, vaikai mokėsi plaukti Kauno, Prienų, Šakių ir Kėdainių savivaldybių baseinuose.

Kultūros, švietimo ir sporto skyriaus duomenimis 2022 m. pabaigoje pagal ugdymo planą mokyklose įgyvendinamose neformaliojo vaikų švietimo programose dalyvavo apie 79,2 proc. mokinių (2021 m. – 79 proc., 2020 m. – 81 proc.).

Įgyvendinant Lietuvos Respublikos valstybės biudžeto lėšomis finansuojamą Neformalųjįvaikų švietimą (NVŠ) 2022 m. vykdyta 81 NVŠ programa (2021 m. – 79), jose dalyvavo 2996 mokiniai (5 pav.)

*6 pav. NVŠ programas lankiusių mokinių skaičius 2019–2022 m.*



Duomenų šaltinis: Kultūros, švietimo ir sporto skyrius

Programoms įgyvendinti 2022 m. panaudota 493,01 tūkst. Eur. (2021 m. – 321,7 tūkst. Eur, 2020 m. – 290,6 tūkst. Eur, 2019 m. – 285,1 tūkst. Eur ). 2022 m. vienoje neformaliojo vaikų švietimo programoje dalyvavusiam vaikui buvo skirta 20 Eur (2021 m. 13,5 Eur) per mėnesį. Pagrindinės veiklos kryptys: sportas, šokis, muzika, dailė, robotika, informacinės technologijos, kalbos, sveika gyvensena, šachmatų pamokos, saugus eismas.

Savivaldybės biudžeto lėšomis (21,1 tūkst. Eur.) įgyvendintos 44 (2021 m. – 37) vaikų ir jaunimo **socializacijo**s programos, kuriose dalyvavo 9312 mokinių. Savivaldybės biudžeto lėšomis (101,695 tūkst. Eur; 2021 m. buvo skirta 100 tūkst. Eur valstybės biudžeto lėšų) įgyvendintos 89 vasaros poilsio programos. Stovyklose dalyvavo 2688 mokiniai, 723 iš jų – socialiai remtini. Neformaliojo vaikų švietimo paslaugas visos vasaros metu teikė ne tik mokyklos, neformaliojo švietimo įstaigos, bet ir viešoji biblioteka, kultūros ir bendruomenių centrai, viešosios įstaigos, asociacijos, klubai, laisvieji mokytojai. Savivaldybės biudžeto lėšomis (28,578 tūkst. Eur) buvo suorganizuota vasaros poilsio stovykla trisdešimčiai Užkarpatės karių vaikų.

Kauno rajono savivaldybės ir Vytauto Didžiojo universiteto inciatyva įsteigtą Talentingų mokinių akademiją, teikiančią papildomą pagilintą neformalųjį švietimą Kauno rajono mokiniams, pasižymintiems išskirtiniais pasiekimais ir / ar gabumais bei gerai besimokantiems, 2022 m. lankė 93 8–11 klasių mokiniai iš 15 mokyklų (2021 m. – 103, 2020 m. – 94). Mokiniai šeštadieniais lankė 5 modulius: asmeninio augimo, matematikos ir gamtos mokslų, socialinių ir humanitarinių mokslų, menų, technologijų. Lankančiųjų skaičius šiek tiek sumažėjo dėl tolimo važinėjimo ir kitų priežasčių.

Kauno rajone veikia 15 jaunimo organizacijų ir apie 40 su jaunimu dirbančių organizacijų, kurios vykdo įvairaus spektro veiklas visame Kauno rajone. 2022 m. jaunimo organizacijos įvykdė 13 skirtingų projektų, kurių bendra vertė iš savivaldybės biudžeto siekė 25000 Eur. Tai tokie projektai kaip ne vienerius metus vykstantis Jaunimo muzikos šėlsmo festivalis Domeikavoje. Mobilaus jaunimo centro veiklos, įgyvendinamos nuo 2017 metų, praėjusiais metais vykdytos net 15-oje seniūnijų ir subūrė net ir atokiausiai, mažiau galimybių turintį jaunimą.

Aktyviai veikė mokinių savivalda – organizuoti Kauno rajono mokinių tarybų susirinkimai, mokymai, debatai „Kaip sekasi mokytis nuotoliniu būdu“, devintus metus organizuojama Kauno rajono mokinių gerumo akcija „Atverkime širdis“, kurios iniciatoriais mokyklose yra Kauno rajono mokinių tarybos. Akcijoje dalyvavo visos rajono pagrindinės mokyklos, gimnazijos bei progimnazija (iš viso 18). Projekto metu mokyklų bendruomenės gamino apkasų žvakes Ukrainai.

Mokinių aplinkosauginio ugdymo projektų konkurse, organizuojamame su Aplinkos skyriumi „Moksleiviai – bendruomenei“, dalyvavo 15 mokyklų, pateikta 18 projektų. Konkurso biudžetas – 2000 Eur.

Buvo organizuotas Kauno rajono bendrojo lavinimo mokyklų 5–7 klasių mokinių etninės kultūros konkursas „Iš tautos skrynios“, respublikinės moksleivių folklorinių šokių varžytuvės „Patrepsynė 2022“, Kauno rajono mokinių mokomųjų dalykų olimpiadų pirmųjų vietų nugalėtojų pagerbimo šventė, Tarptautinės Mokytojų dienos šventė. Mokiniams, valstybiniuose brandos egzaminuose gavusiems 100 balų įvertinimus, įteikti medaliai.

**Nemokamas mokinių maitinimas.** 2022 m. visi Kauno rajono mokiniai buvo maitinami mokykloje pagamintu karštu maistu. Bendrojo ugdymo mokyklų valgyklose vėl atnaujintas modernus mokinių aptarnavimo būdas – švediškas stalas (dėl koronaviruso Covid-19 pandemijos 2021 m. laikinai buvo pristabdytas) Savitarnos stalai veikia 19 mokyklų, tęsiama plėtra kitose mokyklose (Kulautuvos pagrindinėje, Užliedžių mokykloje-daugiafunkciame centre).

2022 m. švietimo įstaigose toliau buvo tęsiamas maisto paruošimo patalpų atnaujinimo ir modernizavimo procesas: naujos modernios virtuvės atidarytos Neveronių lopšelyje-darželyje, Mastaičių mokykloje-daugiafunkciame centre. Kauno rajono mokyklose yra įrengta apie 75 proc. naujų modernių virtuvių, iš dalies atnaujinta – apie 25 proc.

**Išvados:**

1.Aukštos kvalifikacijos mokytojų (mokytojų metodininkų ir ekspertų) dalis per metus padidėjo 0,6 proc. Atlikus mokytojų poreikio analizę Savivaldybė įvairiais būdais siekia pritraukti specialistus – finansuoja persikvalifikavimo studijas, skiria stipendijas, dalyvauja programose. Savivaldybės indėlio į ugdymą rodiklis „Jaunesnių nei 50 metų bei 50 metų ir vyresnio amžiaus mokytojų santykis“ per metus šiek tiek padidėjo (**padaryta pažanga).**

2. Padaugėjo mokinių, lankančių Savivaldybės neformaliojo švietimo mokyklas, dalyvaujančių NVŠ bei mokyklų vykdomose neformaliojo vaikų švietimo programose. Vaikams ir jaunimui sudaroma palanki aplinka bei infrastruktūra, plečiamos ir skatinamos įvairios jaunimo veiklos. (**padaryta pažanga).** Reikėtų ieškoti alternatyvos Talentingų mokinių akademijai.

3. Savivaldybėje visi mokiniai maitinami mokyklose pagamintu karštu maistu, **gerinamos** mokinių maitinimo sąlygos.

**4 uždavinys. Vykdyti prevencines programas ir veiklas.**

Savivaldybės biudžeto lėšomis (7,9 tūkst. Eur; 2021 m. 7,5 tūkst. Eur) įgyvendintos 28 (2021 m. – 25) psichoaktyviųjų medžiagų vartojimo prevencijos programos, kuriose dalyvavo 5975 mokiniai (2021 m. 5172).

Visose mokyklose vykdoma į ugdymo dalykų programų turinį integruojama Alkoholio, tabako ir kitų psichiką veikiančių medžiagų vartojimo prevencijos programa, Sveikatos ir lytiškumo ugdymo bei rengimo šeimai bendroji programa, kitos programos (Lions Quest socialinio emocinio ugdymo programa, psichoaktyviųjų medžiagų vartojimo prevencijos programos „Gyvai“, „Savu keliu“, „Sniego gniūžtė“, Olweus patyčių prevencijos programa, seksualinės prievartos prieš vaikus ir seksualinio vaikų išnaudojimo prevencijos programa „Saugok ir gerbk mane“). Mokyklose vykdomi prevenciniai renginiai (Tolerancijos savaitė, Veiksmo savaitė be patyčių, akcijos ir kt.), socialinių emocinių įgūdžių užsiėmimai. Stiprinamas socialinių emocinių kompetencijų ugdymas švietimo įstaigose: savivaldybės biudžeto lėšomis (11,0 tūkst. Eur.) 5 mokyklose (Domeikavos, Vilkijos gimnazijose, Ringaudų pradinėje mokykloje, Akademijos mokykloje-darželyje „Gilė“, Užliedžių mokykloje-daugiafunkciame centre) (2021 m. 7 ugdymo įstaigose) įdiegta Lions Quest nuosekli socialinio emocinio ugdymo programa, 95 pedagogai (2021 m. 108) dalyvavo programos mokymuose, nupirkta Lions Quest programos metodika. Savivaldybės švietimo įstaigose sudaryta galimybė mokiniams dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje.

Kauno rajono savivaldybės biudžetinė įstaiga visuomenės sveikatos biuras (toliau – Sveikatos biuras) koordinuoja Kauno rajono sveikatą stiprinančių mokyklų tinklo veiklą, kurioje dalyvauja 30 ugdymo įstaigų. 2022 metais prie Sveikatą stiprinančių mokyklų tinklo prisijungė Noreikiškių lopšelis-darželis „Smalsutis“ ir Domeikavos lopšelis-darželis „Luknė“.

Sveikatos biuras kartu su Higienos instituto Sveikatos stiprinimo centru ir Lietuvos mokinių neformaliojo švietimo centru organizavo iniciatyvą „Apibėk mokyklą“, kurioje dalyvavo virš 500 mokinių ir apie 20 mokytojų.

Ikimokyklinio ir pradinio ugdymo įstaigose vykdytos naujos iniciatyvos ,,Futbolas vaikščiojant“ ir „Aš ir mano seneliai“, kuriuose dalyvavo virš 300 dalyvių (152 vaikai ir 157 jų seneliai).

Visos Kauno rajono ugdymo įstaigos dalyvavo Sveikatos biuro ir Kauno rajono verslo ir turizmo informacijos centro bendradarbiavimo iniciatyvoje „Pamoka kitaip“. Pamokos metu mokiniai laivu „Zapyškis“ buvo plukdomi iš Zapyškio į Kulautuvą, kur specialistai vedė edukacijas, mankštas, funkcines karate ir dziudo treniruotes. Laivu „Zapyškis“ buvo plukdoma 64 kartus, dalyvavo 1177 mokiniai.

Pedagogai tobulino kompetencijas psichikos sveikatos srityje: 50 pedagogų dalyvavo savižudybių prevencijos SafeTalk ir intervencijos ASIST mokymuose, 60 darbuotojų iš 5 ugdymo įstaigų (Domeikavos lopšelio-darželio „Luknė“, Eigirgalos lopšelio-darželio, Karmėlavos Balio Buračo, Piliuonos gimnazijų, Užliedžių mokyklos-daugiafunkcio centro) – 40 val. „Mokyklų bendruomenės gebėjimų psichikos sveikatos srityje stiprinimo“ mokymuose.

Mokyklos įgyvendina prevencijos programas, vykdo teminius užsiėmimus, renginius. Diegiama nuosekli socialinio emocinio ugdymo programa LIONS QUEST.

Didinant mokinių saugumą aptvertos tvora Karmėlavos Balio Buračo ir Neveronių gimnazijų teritorijos.

**Išvados:**

1. Didėja prevencinių programų finansavimas ir jose dalyvaujančių mokinių skaičius **(daroma pažanga).**

2. Savivaldybės lėšomis laipsniškai diegiama LIONS QUEST nuosekli socialinio emocinio ugdymo programa. Įgyvendinant prevencines programas bendradarbiaujama su Sveikatos biuru, koordinuojančiu besiplečiantį Kauno rajono sveikatą stiprinančių mokyklų tinklą **(daroma pažanga).**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_